b'\n_START_ARTICLE_\n\xc3\x8ele de la Cit\xc3\xa9\n_START_SECTION_\nPoate fi leg\xc4\x83nul Parisului\n_START_PARAGRAPH_\nUn mic trib galic numit Parisii tr\xc4\x83ia acolo de prin 250 \xc3\xae.Hr.Regiunea era bogat\xc4\x83 \xc3\xaen pe\xc8\x99te \xc8\x99i v\xc3\xa2nat, iar accesul de pe un mal la altul al Senei era u\xc8\x99urat de relativa \xc3\xaengustime a fluviului. Dou\xc4\x83 pasarele de lemn prelungeau calea natural\xc4\x83 nord-sud care cobora de la pasul \xe2\x80\x9eLa Chapelle\xe2\x80\x9d, evit\xc3\xa2nd astfel numeroasele mla\xc8\x99tini din vecin\xc4\x83tate. E posibil ca o incint\xc4\x83 galic\xc4\x83 s\xc4\x83 fi fost construit\xc4\x83 cu scopul de a proteja de asalturile du\xc8\x99mane cele c\xc3\xa2teva colibe rotunde din paie care ad\xc4\x83posteau popula\xc8\x9bia._NEWLINE_\xc3\x8ele de la Cit\xc3\xa9 se \xc3\xaentindea pe 9 hectare, \xc3\xaen timp ce ast\xc4\x83zi suprafa\xc8\x9ba sa total\xc4\x83 este de 17\xc2\xa0ha. Malul era retras cu vreo cincizeci de metri \xc3\xaen raport cu  malurile actuale, din cauza neregularit\xc4\x83\xc8\x9bii fluviului \xc8\x99i instabilit\xc4\x83\xc8\x9bii malurilor. \xc3\x8en afar\xc4\x83 de aceasta, mai multe insuli\xc8\x9be nu au fost ad\xc4\x83ugate insulei dec\xc3\xa2t mai t\xc3\xa2rziu._NEWLINE_\xc3\x8en 52 \xc3\xae.Hr., dup\xc4\x83 victoria lui Iulius Caesar asupra lui Vercingetorix, asist\xc4\x83m la na\xc8\x99terea Lute\xc8\x9biei. Galii s-au instalat pe insul\xc4\x83 \xc8\x99i au continuat s\xc4\x83 tr\xc4\x83iasc\xc4\x83 din ceea ce le oferea fluviul, prin pescuit \xc8\x99i prin transport cu \xc8\x99alande, \xc3\xaen timp ce ora\xc8\x99ul galo-roman se construia pe malul st\xc3\xa2ng al Senei.\n_START_SECTION_\nNa\xc8\x99terea Lute\xc8\x9biei\n_START_PARAGRAPH_\nLa \xc3\xaenceputul erei cre\xc8\x99tine, exista pe insul\xc4\x83 un templu p\xc4\x83g\xc3\xa2n dedicat gloriei lui Jupiter, dup\xc4\x83 toate aparen\xc8\x9bele edificat de \xe2\x80\x9enau\xc8\x9bi\xe2\x80\x9d, o bogat\xc4\x83 corpora\xc8\x9bie de navigatori. \xc3\x8en aval de insul\xc4\x83 a fost edificat \xc8\x99i un palat  unde \xc3\xae\xc8\x99i avea re\xc8\x99edin\xc8\x9ba reprezentantul Romei. Malurile au fost stabilizate, iar unele bancuri au fost reunite cu insula  pentru a se permite un traseu mai bunal str\xc4\x83zilor de trei metri l\xc4\x83rgime, m\xc4\x83rginite de case construite ca la Roma, cu un etaj, din lemn \xc8\x99i chirpici, cu acoperi\xc8\x99uri de \xc8\x9bigl\xc4\x83 sau de paie. Cardo maximus traversa insula pe amplasamentul actualei rue de la Cit\xc3\xa9, relu\xc3\xa2nd astfel traseul vechii c\xc4\x83i galice, dar cu o pietruire veritabil\xc4\x83, format\xc4\x83 din piatr\xc4\x83 de r\xc3\xa2u \xc8\x99i din argil\xc4\x83, \xc8\x99i acoperit cu dale de gresie. Pe aceast\xc4\x83 ax\xc4\x83, vechile pasarele au l\xc4\x83sat locul a dou\xc4\x83 poduri de lemn pe st\xc3\xa2lpi de lemn b\xc4\x83tu\xc8\x9bi pe fundul apei. Se estimeaz\xc4\x83 popula\xc8\x9bia la circa 1.500. Cheiul portului Lutetia, stabilit \xc3\xaen sud-estul insulei, a fost construit \xc3\xaen timpul domniei lui Tiberius, la \xc3\xaenceputul secolului I d.Hr._NEWLINE_Dup\xc4\x83 fasta perioad\xc4\x83 a \xc3\xaenceputului Imperiului Roman, primele invazii barbare, \xc3\xaencep\xc3\xa2nd din 276, i-au obligat pe locuitorii din Lutetia s\xc4\x83 se refugieze, \xc3\xaen mod regulat, pe \xc3\x8ele de la Cit\xc3\xa9, mai u\xc8\x99or de ap\xc4\x83rat, \xc3\xaen timp ce hoardele du\xc8\x99mane f\xc4\x83ceau ravagii la Lutetia. \xc3\x8en timpul valului hunilor condu\xc8\x99i de Attila, popula\xc8\x9bia de pe malul st\xc3\xa2ng, \xc3\xaensufle\xc8\x9bit\xc4\x83 de Sf\xc3\xa2nta Genoveva, s-a rev\xc4\x83rsat pe insul\xc4\x83, iar la mijlocul secolului al IV-lea o incint\xc4\x83 cu l\xc4\x83rgimea de doi metri a fost construit\xc4\x83 la o distan\xc8\x9b\xc4\x83 de vreo treizeci de metri de malurile Senei. Pe axa cardo  au fost str\xc4\x83punse dou\xc4\x83 por\xc8\x9bi mari de zece metri l\xc4\x83rgime constituite din dou\xc4\x83 batante de lemn. Pe partea apusean\xc4\x83, Palatul devine \xc3\xaen 357 re\xc8\x99edin\xc8\x9ba militar\xc4\x83 a cezarului Iulian care \xc3\xaei luase cartierele Lute\xc8\x9biei. \xc3\x8en fa\xc8\x9b\xc4\x83 se ridica o mare bazilic\xc4\x83 civil\xc4\x83 de 70\xc2\xa0de metri lungime pe 35 l\xc4\x83\xc8\x9bime, pe amplasamentul actualei pie\xc8\x9be de flori._NEWLINE_\xc3\x8en 508, Clovis, rege al francilor, a f\xc4\x83cut din Paris capitala regatului s\xc4\x83u \xc8\x99i s-a instalat \xc3\xaen Palatul fostului guvern roman. Cu cre\xc8\x99tinarea, bisericile s-au multiplicat pe insul\xc4\x83. Vechiul templu galo-roman a fost \xc3\xaenlocuit, \xc3\xaentre  511 \xc8\x99i 558, printr-o mare bazilic\xc4\x83 cre\xc8\x99tin\xc4\x83 dedicat\xc4\x83 Sf\xc3\xa2ntului \xc8\x98tefan, primul martir, Catedrala Sf\xc3\xa2ntul \xc8\x98tefan, pe amplasamentul actualei Notre-Dame de Paris, una dintre capodoperele arhitecturii gotice. Incinta galo-roman\xc4\x83 a fost adus\xc4\x83 la acela\xc8\x99i nivel cu funda\xc8\x9biile cu scopul de a se proceda la construc\xc8\x9bia sa, dup\xc4\x83 planurile bazilicilor constantiniene, ridic\xc3\xa2ndu-se coloane de marmur\xc4\x83 \xc8\x99i capiteluri, f\xc4\x83r\xc4\x83 \xc3\xaendoial\xc4\x83 recuperate de la vechiul templu al \xe2\x80\x9enau\xc8\x9bilor\xe2\x80\x9d. Au fost ridicate \xc8\x99i baptisterul Saint-Jean-le-Rond \xc8\x99i bazilica Saint-Germain-le-Vieux. Dou\xc4\x83 m\xc4\x83n\xc4\x83stiri feminine au fost edificate, Saint-Christophe  Saint-Martial, precum \xc8\x99i un oratoriu din lemn dedicat Sf\xc3\xa2ntului Martin. Un violent incendiu, \xc3\xaen 586, a devastat \xc3\xaentregul cartier comercial care se \xc3\xaentindea de la palat p\xc3\xa2n\xc4\x83 la bisericile din partea de sud-est. Chiar \xc3\xaenchisoarea, aproape de Petit-Pont, a fost distrus\xc4\x83, l\xc4\x83s\xc3\xa2nd s\xc4\x83 scape prizonierii.\n_START_SECTION_\nSediul puterii regale \xc8\x99i episcopale\n_START_PARAGRAPH_\n\xc3\x8en perioada carolingian\xc4\x83, din 752 p\xc3\xa2n\xc4\x83 \xc3\xaen 987, via\xc8\x9ba capitalei s-a concentrat pe insul\xc4\x83. Dar \xc3\xaencep\xc3\xa2nd cu Charlemagne, Cetatea \xc8\x99i-a pierdut statutul de capital\xc4\x83, curtea deplas\xc3\xa2ndu-se din ora\xc8\x99 \xc3\xaen ora\xc8\x99. Jefuit, incendiat \xc8\x99i devastat de normanzi, \xc3\xaen trei r\xc3\xa2nduri, \xc3\xaen 845, 856 \xc8\x99i 861, ora\xc8\x99ul a fost sl\xc4\x83bit. Carol Ple\xc8\x99uvul, \xc3\xaen 877, a ordonat restaurarea \xc8\x99i \xc3\xaent\xc4\x83rirea incintei galo-romane. Au fost construite \xc8\x99i dou\xc4\x83 turnuri mari, Petit \xc8\x99i Grand Ch\xc3\xa2telet, cu scopul protej\xc4\x83rii accesului la poduri, c\xc4\x83rora li s-au \xc3\xaengustat spa\xc8\x9biile dintre st\xc3\xa2lpi cu scopul de a se controla mai bine trecerea navelor. Aba\xc8\x9biile de pe cele dou\xc4\x83 maluri \xc3\xae\xc8\x99i construiser\xc4\x83 capele pe insul\xc4\x83, cu scopul de a-\xc8\x99i pune la ad\xc4\x83post tezaurul: astfel au fost ridicate Saint-Germain-le-Vieux, Sainte-Genevi\xc3\xa8ve-la-Petite, Saint-Landry-des-Arcis \xc8\x99i, \xc3\xaen secolul urm\xc4\x83tor, Saint-Barth\xc3\xa9lemy._NEWLINE_C\xc3\xa2nd \xc8\x99apte sute de cor\xc4\x83bii vikinge \xc8\x99i patru mii de vikingi, condu\xc8\x99i de Sigfried, s-au prezentat pe malul apusean al insulei, Gozlin, episcop al Parisului, le-a refuzat trecerea. A urmat un asediu \xc3\xaendelungat (885-887), care a luat sf\xc3\xa2r\xc8\x99it prin plecarea invadatorilor contra pl\xc4\x83\xc8\x9bii unui tribut. \xc3\x8en afara Cet\xc4\x83\xc8\x9bii, care a suferit din cauza \xc3\xaendelungatului asediu, totul a fost distrus \xc8\x99i devastat pe cele dou\xc4\x83 maluri, Contele Parisului, Eudes I al Fran\xc8\x9bei / Odo a beneficiat de aceast\xc4\x83 relativ\xc4\x83 victorie a parizienilor \xc8\x99i a fost ales rege al Franciei Occidentale, \xc3\xaenlocuindu-l pe Carol cel Gros, care era acuzat c\xc4\x83 a \xc3\xaent\xc3\xa2rziat s\xc4\x83 protejeze ora\xc8\x99ul._NEWLINE_\xc3\x8en vreme ce ultimii Carolingieni se mul\xc8\x9bumeau mai ales cu v\xc4\x83ile Oise sau Aisne, Robertienii, stabili\xc8\x9bi \xc3\xaen valea Loarei, se apropiau de Paris. \xc3\x8ele de la Cit\xc3\xa9 a devenit sediul puterii: la vest, palatul comital a devenit re\xc8\x99edin\xc8\x9b\xc4\x83 regal\xc4\x83, chiar dac\xc4\x83 Hugo Capet nu l-a ocupat dec\xc3\xa2t rar. C\xc3\xa2t despre succesorii s\xc4\x83i, ace\xc8\x99tia au f\xc4\x83cut modific\xc4\x83ri importante. Partea r\xc4\x83s\xc4\x83ritean\xc4\x83 a fost dedicat\xc4\x83 puterii episcopale. \xc3\x8entre cele dou\xc4\x83, cartierul comercial, \xc3\xaen jurul pie\xc8\x9bii Palu, furnizau regelui \xc8\x99i episcopului produse pre\xc8\x9bioase, \xc3\xaens\xc4\x83 popula\xc8\x9bia se r\xc4\x83sp\xc3\xa2ndea mai ales pe malul drept, pe care \xc3\xael numeau \xe2\x80\x9edincolo de Podul Mare\xe2\x80\x9d (\xc3\xaen francez\xc4\x83: \xc2\xab\xc2\xa0outre Grand-Pont\xc2\xa0\xc2\xbb)._NEWLINE_Cetatea nu era \xc3\xaen secolul al XI-lea dec\xc3\xa2t un vast \xc8\x99antier, \xc3\xaens\xc4\x83 \xc3\xaen 1112, regele Ludovic al VI-lea cel Gros s-a instalat \xc3\xaen palatul Cet\xc4\x83\xc8\x9bii, cu Parlamentul \xc8\x99i curtea,   Curia Regis.  Pe st\xc3\xa2lpii Podului Mare  (\xe2\x80\x9ele Grand-Pont\xe2\x80\x9d) a fost construit Pont aux Meuniers (\xe2\x80\x9ePodul Morarilor\xe2\x80\x9d), care a fost  \xc3\xaenlocuit, \xc3\xaen 1142 cu Pont-aux-Changeurs (\xc3\xaen rom\xc3\xa2n\xc4\x83, \xe2\x80\x9ePodul comercian\xc8\x9bilor care fac troc\xe2\x80\x9d), care a luat, la r\xc3\xa2ndul s\xc4\x83u,  numele  de Grand-Pont. \xc3\x8en sud, Petit-Pont era \xc8\x99i el m\xc4\x83rginit de case \xc8\x99i pr\xc4\x83v\xc4\x83lii. Vechea vulnerabilitate  a insulei a fost puternic mic\xc8\x99orat\xc4\x83 c\xc3\xa2nd regele Filip August, n\xc4\x83scut \xc8\x99i c\xc4\x83s\xc4\x83torit \xc3\xaen Palatul Cet\xc4\x83\xc8\x9bii, a pus s\xc4\x83 se construiasc\xc4\x83, \xc3\xaen preajma secolului al XIII-lea, pe cele dou\xc4\x83 maluri ale Senei, o incint\xc4\x83 care a \xc3\xaenchis \xc3\xaen totalitate Cetatea. \xc3\x8en 1163, episcopul  Maurice de Sully lansase construirea catedralei Notre-Dame, \xc3\xaen acela\xc8\x99i timp c\xc3\xa2nd reforma organizarea parohiilor \xc3\xaen jurul celor dou\xc4\x83sprezece capele care se ridicau pe insul\xc4\x83, pentru a a\xc8\x99eza autoritatea episcopal\xc4\x83.\n_START_SECTION_\nCentrul unei capitale \xc3\xaen cre\xc8\x99tere\n_START_PARAGRAPH_\nSpre 1300, le versificatorul Guillot de Paris a compus o prim\xc4\x83 list\xc4\x83 cu numele str\xc4\x83zilor din Paris \xc3\xaen Le Dit des rues de Paris. Acest document indic\xc4\x83 faptul c\xc4\x83 Parisul num\xc4\x83ra 310 de str\xc4\x83zi, dintre care 80 \xc3\xaen cartierul Outre-Petit-Pont (malul st\xc3\xa2ng), 36 \xc3\xaen \xe2\x80\x9eCit\xc3\xa9\xe2\x80\x9d \xc8\x99i 114 \xc3\xaen cartierul Outre-Grand-Pont (malul drept)._NEWLINE_Dup\xc4\x83 mai multe m\xc4\x83riri ini\xc8\x9biate de Sf\xc3\xa2ntul Ludovic \xc8\x99i  de Filip cel Frumos, Palatul Cet\xc4\x83\xc8\x9bii a fost abandonat, la decizia  regelui Carol al V-lea, de familia regal\xc4\x83 care s-a instalat la Luvru. \xc3\x8ele de la Cit\xc3\xa9 num\xc4\x83ra atunci cinci sute de case, separate de un labirint de vreo patruzeci de str\xc4\x83zi insalubre, doar cele patru artere principale fiind pavate din timpul domniei lui Filip August. Pont-aux-Changeurs ad\xc4\x83postea vreo sut\xc4\x83 de negustori; pe axa sa, spre sud, podul Saint-Michel a fost construit din piatr\xc4\x83 \xc3\xaenc\xc4\x83 din 1379, iar podul Notre-Dame a \xc3\xaenlocuit, \xc3\xaen 1413, vechea pasarel\xc4\x83 denumit\xc4\x83 \xc2\xab\xc2\xa0planches Milbray\xc2\xa0\xc2\xbb, care succedase Podului Mare galo-roman. Accesul pe fluviu era ordonat prin prezen\xc8\x9ba unor lan\xc8\x9buri grele care prelungeau zidurile ora\xc8\x99ului peste ap\xc4\x83._NEWLINE_Carol al VII-lea a l\xc4\x83sat definitiv palatul Parlamentului. Pu\xc8\x9bine schimb\xc4\x83ri au intervenit pe \xc3\x8ele de la Cit\xc3\xa9 \xc3\xaen secolele care au urmat. \xc3\x8en secolul al XV-lea a devenit unul dintre cele \xc8\x99aisprezece cartiere administrative. Henric al III-lea a hot\xc4\x83r\xc3\xa2t \xc3\xaen 1578 s\xc4\x83 se edifice Pont Neuf (\xe2\x80\x9ePodul Nou\xe2\x80\x9d) care trebuia s\xc4\x83 uneasc\xc4\x83 cele dou\xc4\x83 maluri ale Senei trec\xc3\xa2nd prin v\xc3\xa2rful din aval al Cet\xc4\x83\xc8\x9bii.  Insula trebuia s\xc4\x83 \xc3\xaenceteze astfel s\xc4\x83 mai fie loc de trecere obligatoriu \xc3\xaentre cele dou\xc4\x83 maluri ale fluviului \xc8\x99i astfel dezvoltarea \xc8\x99i transformarea insulei au \xc3\xaencetinit. Henric al IV-lea  a terminat lucr\xc4\x83rile \xc3\xaen 1607 \xc8\x99i i-a \xc3\xaencredin\xc8\x9bat pre\xc8\x99edintelui Parlamentului Parisului, Achille de Harlay, sarcina s\xc4\x83 edifice un spa\xc8\x9biu comercial \xc3\xaen jurul viitoarei place Dauphine, dup\xc4\x83 ce a unit cu \xc3\x8ele de la Cit\xc3\xa9 insuli\xc8\x9bele de la Gourdaine, du Passeur-aux-Vaches \xc8\x99i aux Juifs. Statuia lui Henric al IV-lea a fost ridicat\xc4\x83 \xc3\xaen 1614. S-a reconstruit \xc8\x99i o parte din Palat care fusese devastat de un incendiu \xc3\xaen 1618. Pont au Change a fost ref\xc4\x83cut de Michel Villedo \xc8\x99i Jean Androuet du Cerceau, \xc3\xaentre 1639 \xc8\x99i 1647, cu dou\xc4\x83 r\xc3\xa2nduri de case._NEWLINE_\xc3\x8en secolele al XVII-lea \xc8\x99i al XVIII-lea, \xc3\x8ele de la Cit\xc3\xa9 a fost supus\xc4\x83 \xc3\xaendeosebi unor noi reguli de urbanism, rectific\xc3\xa2ndu-se alinierea imobilelor, impun\xc3\xa2ndu-se un traseu rectiliniu \xc8\x99i modific\xc3\xa2ndu-se materialele \xc8\x99i aspectul fa\xc8\x9badelor. \xc3\x8en ajunul Revolu\xc8\x9biei, r\xc4\x83m\xc3\xa2neau \xc3\xaenc\xc4\x83 zece parohii din cele paisprezece anterioare._NEWLINE_\xc3\x8en timpul Revolu\xc8\x9biei, insula purta numele de \xc3\x8ele-de-la-Fraternit\xc3\xa9 (\xc3\xaen rom\xc3\xa2n\xc4\x83: \xe2\x80\x9eInsula Fraternit\xc4\x83\xc8\x9bii\xe2\x80\x9d)._NEWLINE_Dup\xc4\x83 violentele inunda\xc8\x9bii din iarna 1801-1802, s-a hot\xc4\x83r\xc3\xa2t s\xc4\x83 se centureze \xc3\xaentrega Insul\xc4\x83 a Cet\xc4\x83\xc8\x9bii.  Rue de Constantine a fost str\xc4\x83puns\xc4\x83 sub Ludovic-Filip, precum \xc8\x99i rue d\xe2\x80\x99Arcole care prelungea noul pont d\xe2\x80\x99Arcole, \xc3\xaenlocuind c\xc3\xa2teva str\xc4\x83zi str\xc3\xa2mte \xc8\x99i infecte.\n_START_SECTION_\nMetamorfozele insulei \xc3\xaen sediu administrativ \xc8\x99i loc de turism\n_START_PARAGRAPH_\nNumeroase proiecte au fost elaborate la mijlocul secolului al XIX-lea pentru a i se reda Insulei Cet\xc4\x83\xc8\x9bii rolul central de la originile sale. Un fourierist care spunea c\xc4\x83 se numea Perreymond, \xc3\xaen \xc3\x89tudes sur la ville de Paris, a fost unul dintre primii care a sugerat un vast program de reconstruc\xc8\x9bie a insulei pentru a face din ea un centru religios \xc8\x99i cultural al capitalei, lu\xc3\xa2nd \xc3\xaen considerare construirea unei opere \xc8\x99i a unei mari biblioteci. C\xc3\xa2t despre Viollet-le-Duc, acesta a proiectat edificarea unui mare palat episcopal \xc3\xaen apropierea catedralei. A trebuit s\xc4\x83 se mul\xc8\x9bumeasc\xc4\x83 cu reconstruirea sacristiei catedralei Notre Dame._NEWLINE_\xc3\x8ens\xc4\x83 mai ales lucr\xc4\x83rile hot\xc4\x83r\xc3\xa2te de baronul Haussmann au adus cea mai mare schimbare a \xc3\x8ele de la Cit\xc3\xa9 dup\xc4\x83 Evul Mediu: a fost ras\xc4\x83 toat\xc4\x83 partea compromis\xc4\x83 dintre Palatul de Justi\xc8\x9bie \xc8\x99i Catedrala Notre-Dame, precum \xc8\x99i partea r\xc4\x83s\xc4\x83ritean\xc4\x83 a absidei. Sute de case \xc8\x99i numeroase bisericu\xc8\x9be au disp\xc4\x83rut. Au sc\xc4\x83pat de demolare doar dou\xc4\x83 buc\xc4\x83\xc8\x9bi din zidul Pie\xc8\x9bei Dauphine, precum \xc8\x99i m\xc4\x83n\xc4\x83stirea Notre Dame. 25.000 de persoane au fost expulzate. Pe amplasamentul r\xc4\x83mas liber s-a construit caserne de la Cit\xc3\xa9 (\xc3\xaen rom\xc3\xa2n\xc4\x83: \xe2\x80\x9ecazarma Cet\xc4\x83\xc8\x9bii\xe2\x80\x9d), devenit\xc4\x83  Prefectura Poli\xc8\x9biei, \xc8\x99i Tribunalul de Comer\xc8\x9b. Largul gol al boulevard du Palais a \xc3\xaenlocuit sinuoasa strad\xc4\x83 de la Barillerie; Rue de la Cit\xc3\xa9 a absorbit vechile str\xc4\x83zi du March\xc3\xa9-Palu, de la Juiverie \xc8\x99i de la Vieille-Lanterne; Rue de Lut\xc3\xa8ce a \xc3\xaenlocuit rue de Constantine. Pia\xc8\x9ba din fa\xc8\x9ba catedralei Notre Dame a fost m\xc4\x83rit\xc4\x83 de \xc8\x99ase ori fa\xc8\x9b\xc4\x83 de suprafa\xc8\x9ba pe care o avea \xc3\xaen Evul Mediu , prin demolarea H\xc3\xb4tel-Dieu, care a fost reconstruit \xc3\xaentre 1868 \xc8\x99i 1875 mai la nord, \xc8\x99i suprimarea caselor canoniale \xc8\x99i a vreo dou\xc4\x83zeci de sanctuare care \xc3\xaenconjurau catedrala potrivit tradi\xc8\x9biei medievale. Aceste transform\xc4\x83ri radicale sunt \xc8\x99i ast\xc4\x83zi contestate \xc8\x99i suscit\xc4\x83 vii proteste \xc3\xaen urma dispari\xc8\x9biei pur \xc8\x99i simplu a inimii istorice a Parisului \xc8\x99i a istoriei sale milenare._NEWLINE_\xc3\x8en decembrie 2016, la cererea pre\xc8\x99edintelui Republicii, Philippe B\xc3\xa9laval \xc8\x99i Dominique Perrault au propus \xc3\xaent\xc4\x83rirea atractivit\xc4\x83\xc8\x9bii culturale \xc8\x99i turistice a \xc3\x8ele de la Cit\xc3\xa9. \xc3\x8en acest cadru s-ar crea promenade \xc8\x99i pasarele pietonale. Cour du May \xc8\x99i  Galerie marchande du palais de justice, dup\xc4\x83 plecarea tribunalului la Cit\xc3\xa9 judiciaire ar deveni un mare pol public, care s\xc4\x83 permit\xc4\x83 legarea Conciergerie \xc8\x99i Sainte-Chapelle. Cur\xc8\x9bile de la H\xc3\xb4tel-Dieu, de la Prefectura Poli\xc8\x9biei \xc8\x99i de la Palatul de Justi\xc8\x9bie ar fi acoperite cu sticl\xc4\x83, dup\xc4\x83 imaginea Luvrului.\n_START_SECTION_\nGeografie\n_START_PARAGRAPH_\n\xc3\x8ele de la Cit\xc3\xa9 este \xc3\xaenconjurat de dou\xc4\x83 bra\xc8\x9be ale Senei: Bra\xc8\x9bul Mare la nord \xc8\x99i Bra\xc8\x9bul Mic la sud. Forma sa alungit\xc4\x83 aminte\xc8\x99te de forma unui leag\xc4\x83n, cum subliniase Victor Hugo \xc3\xaen Notre-Dame de Paris:_NEWLINE_\xe2\x80\x9eParisul s-a n\xc4\x83scut, cum se \xc8\x99tie, \xc3\xaen aceast\xc4\x83 veche \xc3\x8ele de la Cit\xc3\xa9 care are forma unui leag\xc4\x83n.\xe2\x80\x9d_NEWLINE_ \xc3\x8enc\xc4\x83 din preistorie, l\xc4\x83rgimea acestor dou\xc4\x83 bra\xc8\x9be era foarte schimb\xc4\x83toare, albia fluviului fiind redus\xc4\x83 de prezen\xc8\x9ba \xc3\xaen\xc4\x83l\xc8\x9bimilor Sainte-Genevi\xd1\x90ve la sud \xc8\x99i a ridic\xc4\x83turilor Saint-M\xc3\xa9ri \xc8\x99i Saint-Gervais la nord.Mai mult, un mal r\xc3\xa2pos de \xc8\x99apte metri t\xc4\x83iat \xc3\xaen platforma de calcar delimita fluviul pe partea sa dreapt\xc4\x83, \xc3\xaen nord-vestul insulei. Aceast\xc4\x83 geografie deosebit\xc4\x83 a participat la dezvoltarea insulei favoriz\xc3\xa2nd comunicarea cu cele dou\xc4\x83 maluri ale fluviului. Prin amenaj\xc4\x83ri succesive realizate \xc3\xaencep\xc3\xa2nd cu primele implant\xc4\x83ri umane \xc8\x99i acumularea de terasamente, insula este ast\xc4\x83zi ridicat\xc4\x83 cu opt metri \xc3\xaen raport cu nivelul de atunci, care se constat\xc4\x83 \xc3\xaenc\xc4\x83 \xc3\xaen v\xc3\xa2rful actual al scuarului Vert-Galant. Aceast\xc4\x83 sedimentare artificial\xc4\x83 a permis protejarea insulei de umflarea apelor Senei.\n_START_SECTION_\nPie\xc8\x9be \xc8\x99i spa\xc8\x9bii verzi\n_START_PARAGRAPH_\nP\xc3\xa2n\xc4\x83 \xc3\xaen secolul al XIX-lea, \xc3\x8ele de la Cit\xc3\xa9 nu era dec\xc3\xa2t un labirint de str\xc4\x83du\xc8\x9be cu cl\xc4\x83diri pe ambele laturi. Doar Gr\xc4\x83dina Palatului Cet\xc4\x83\xc8\x9bii, \xc3\xaen v\xc3\xa2rful occidental, deschidea, de la domnia Sf\xc3\xa2ntului Ludovic, un spa\xc8\x9biu de verdea\xc8\x9b\xc4\x83, p\xc3\xa2n\xc4\x83 la edificara, \xc3\xaen 1578, a Podului Nou (le Pont Neuf): mai multe tunele de verdea\xc8\x9b\xc4\x83 cu un leag\xc4\x83n spaliere care spijineau butuci de vi\xc8\x9b\xc4\x83 de vie._NEWLINE_\xc3\x8en zilele noastre, insula posed\xc4\x83 patru spa\xc8\x9bii verzi: square du Vert-Galant pe v\xc3\xa2rful de vest, square de l\xe2\x80\x99\xc3\x8ele-de-France pe v\xc3\xa2rful de est, square de la Place-Dauphine \xc8\x99i, \xc3\xaen jurul Catedralei Notre-Dame, jardin de la place Jean-Paul-II (mai demult jardin de la place du Parvis-Notre-Dame), square Jean-XXIII (mai demult square de l\xe2\x80\x99Archev\xc3\xaach\xc3\xa9), c\xc4\x83rora li se poate ad\xc4\x83uga jardinet de la rue des Ursins. _NEWLINE_Acestor scuaruri li se pot ad\xc4\x83uga patru pie\xc8\x9be: place du Pont-Neuf, place Dauphine (\xc3\xaen spatele Palatului de Justi\xc8\x9bie),  \xc2\xab\xc2\xa0parvis Notre-Dame - place Jean-Paul-II\xc2\xa0\xc2\xbb (mai demult place du Parvis-Notre-Dame), \xc8\x99i place Louis-L\xc3\xa9pine, unde se afl\xc4\x83 pia\xc8\x9ba de flori \xc8\x99i de p\xc4\x83s\xc4\x83ri.\n_START_SECTION_\nServiciul de drumuri\n_START_PARAGRAPH_\nDrumurile actuale, str\xc4\x83zi, pie\xc8\x9be \xc8\x99i cheiuri, de pe \xc3\x8ele de la Cit\xc3\xa9, sunt pu\xc8\x9bin numeroase fa\xc8\x9b\xc4\x83 de num\xc4\x83rul ridicat de str\xc4\x83du\xc8\x9be str\xc3\xa2mte \xc8\x99i noroioase care existau din Evul Mediu p\xc3\xa2n\xc4\x83 la mijlocul secolului al XIX-lea. \xc3\x8en num\xc4\x83r de vreo dou\xc4\x83zeci \xc3\xaen prezent, \xc3\xaen 1300 erau patruzeci \xc8\x99i trei.'